|  |  |  |  |
| --- | --- | --- | --- |
|  | |  | New Image    ΤΜΗΜΑ ΔΗΜΟΣΙΑΣ ΔΙΟΙΚΗΣΗΣ  ΚΑΙ ΠΡΟΣΩΠΙΚΟΥ  1443 ΛΕΥΚΩΣΙΑ |
| ΚΥΠΡΙΑΚΗ ΔΗΜΟΚΡΑΤΙΑ  ΥΠΟΥΡΓΕΙΟ ΟΙΚΟΝΟΜΙΚΩΝ |  | |
|  | |
|  |  | |  |

Αρ. Φακ.: 07.06.020.001, 05.13.006

Τηλ.: 22 466546

Αρ. Φαξ: 22762047

E-mail : [sherakleous@capa.mof.gov.cy](mailto:sherakleous@capa.mof.gov.cy)

23 Οκτωβρίου 2023

ΕΓΚΥΚΛΙΟΣ ΕΠΙΣΤΟΛΗ

Θέμα: Συνεργασία Κυπριακής Ακαδημίας Δημόσιας Διοίκησης (ΚΑΔΔ)

με τον Διεθνή Οργανισμό Γαλλοφωνίας (ΔΟΓ)

Παροχή δωρεάν επιμόρφωσης των στελεχών της

Δημόσιας Υπηρεσίας στη γαλλική γλώσσα

Η Διευθύντρια Τμήματος Δημόσιας Διοίκησης και Προσωπικού επιθυμεί να σας πληροφορήσει ότι, από τον Σεπτέμβριο του 2007 και εντεύθεν, η Κυπριακή Δημοκρατία και ο Διεθνής Οργανισμός Γαλλοφωνίας (ΔΟΓ) συγχρηματοδοτούν το πρόγραμμα «Τα Γαλλικά στις Διεθνείς Σχέσεις». Πρόκειται για ένα πολυετές πρόγραμμα συνεχούς επιμόρφωσης της δημόσιας υπηρεσίας με στόχο τη βελτίωση του επιπέδου γνώσης της γαλλικής γλώσσας, ώστε οι Κύπριοι δημόσιοι υπάλληλοι να είναι ικανοί να χειρίζονται θέματα στα γαλλικά, ιδίως στο πλαίσιο της Ευρωπαϊκής Ένωσης (και δη ενόψει της ανάληψης της Κυπριακής Προεδρίας του Συμβουλίου το πρώτο εξάμηνο του 2026) και των Διεθνών Οργανισμών.

2. Στο πλαίσιο της συνεργασίας της Κυπριακής Δημοκρατίας και του ΔΟΓ, η Κυπριακή Ακαδημία Δημόσιας Διοίκησης ενεργεί ως Τεχνικός Συντονιστής του Εθνικού Προγράμματος Γαλλοφωνίας για την επόμενη τετραετία 2023 – 2026, το οποίο έχει ως σκοπό: α) την αύξηση του αριθμού των στελεχών της δημόσιας υπηρεσίας που συνεργάζονται με διεθνείς οργανισμούς, οι οποίοι θα μπορούν να χειρίζονται με τον καλύτερο δυνατό τρόπο τη γαλλική γλώσσα, β) τη βελτίωση του επιπέδου της γνώσης της γαλλικής γλώσσας των εν λόγω δημοσίων υπαλλήλων και γ) την προώθηση προγραμμάτων δια βίου επιμόρφωσης δημοσίων υπαλλήλων της χώρας μας στη γαλλική γλώσσα, τα οποία θα είναι τεχνικού, επαγγελματικού και γλωσσικού χαρακτήρα. Για την επίτευξη των πιο πάνω διοργανώνονται επιμορφωτικά μαθήματα στη Γαλλική γλώσσα, καθώς και άλλες εκπαιδευτικές δραστηριότητες τεχνικού, επαγγελματικού και γλωσσικού χαρακτήρα για γαλλόφωνους δημόσιους υπαλλήλους, ως ακολούθως.

Α. Επιμορφωτικά μαθήματα γαλλικής γλώσσας:

3. Σχετικά με τα επιμορφωτικά μαθήματα γαλλικής γλώσσας για το 2024, παρακαλείστε όπως υποβάλετε ηλεκτρονικά, κατάλληλα συμπληρωμένη τη συνημμένη αίτηση ενδιαφέροντος (Έντυπο 1), για συμμετοχή στα επιμορφωτικά προγράμματα, ανά γνωσιολογικό επίπεδο (Α1, Α2, Β1, Β2, C1 και C2), για το έτος 2024. Σύμφωνα με τη μέχρι σήμερα πρακτική, τα υπό αναφορά μαθήματα διεξάγονται από το Γαλλικό Ινστιτούτο Κύπρου σε μικρές ομάδες, έχουν συνολική διάρκεια 60 ωρών και προσφέρονται 2 φορές τη βδομάδα, 1½ ώρα το κάθε μάθημα, κατά τις απογευματινές ώρες (εκτός ωρών εργασίας). Επισημαίνεται ότι, για περιορισμένο, μικρό αριθμό ανώτερων διευθυντικών στελεχών, παρέχεται η δυνατότητα, κατόπιν υποβολής και αξιολόγησης σχετικού αιτήματος, να παρακολουθούν ατομικά μαθήματα. Σημειώνεται ότι τα μαθήματα θα πραγματοποιηθούν νοουμένου ότι θα υπάρξει ο ελάχιστος αριθμός συμμετεχόντων, ανά επίπεδο.

4. Τα κριτήρια επιλεξιμότητας για συμμετοχή στα μαθήματα, όπως καθορίζονται από τον ΔΟΓ, αφορούν στα ακόλουθα:

- Γνώση της γαλλικής γλώσσας στο αμέσως κατώτερο επίπεδο από αυτό που θα δηλωθεί ενδιαφέρον (ισχύει μόνο για τα επίπεδα Α2 και πάνω).

- Κατοχή υπεύθυνης θέσης.

- Συμμετοχή σε επιτροπές και ομάδες εργασίας που χειρίζονται ευρωπαϊκά ή διεθνή θέματα.

- Εκπροσώπηση του οργανισμού τους σε ευρωπαϊκά ή διεθνή κέντρα λήψης αποφάσεων.

5. Στην περίπτωση που οι ενδιαφερόμενοι δε διαθέτουν τυπικό αποδεικτικό γλωσσομάθειας (βεβαίωση ή τίτλο σπουδών), το επίπεδο γνώσης της γαλλικής γλώσσας θα διαπιστώνεται κατά την έναρξη του εκπαιδευτικού προγράμματος μέσα από κατατακτήρια εξέταση (γραπτή & προφορική), που θα αποσκοπεί στην αξιολόγηση του επιπέδου των γνώσεων και την ένταξη στο κατάλληλο τμήμα.

6. Διευκρινίζεται ότι, οι συμμετέχοντες δεν θα επιβαρυνθούν με οποιοδήποτε κόστος. Η ημερομηνία έναρξης μαθημάτων, θα καθοριστεί σε συνεργασία με το φορέα υλοποίησης της εκπαίδευσης και οι συμμετέχοντες θα ενημερωθούν σχετικά σε μεταγενέστερο στάδιο.

7. Τονίζεται ότι, δημόσιοι υπάλληλοι οι οποίοι δηλώνουν συμμετοχή και κατ’ επανάληψη δεν παρουσιάζονται στα μαθήματα χωρίς κάποιο σοβαρό λόγο, δεν θα γίνονται δεκτοί για συμμετοχή την επόμενη εκπαιδευτική χρονιά. Σχετική βεβαίωση θα εκδίδεται από το Γαλλικό Ινστιτούτο Κύπρου.

8. Επισημαίνεται επίσης ότι, όλοι ανεξαιρέτως οι ενδιαφερόμενοι, είτε συμμετείχαν την προηγούμενη χρονιά στα μαθήματα είτε όχι, θα πρέπει να υποβάλλουν κάθε χρόνο τα έντυπα πλήρως συμπληρωμένα ώστε να μπορούν να συμπεριληφθούν στα μαθήματα της νέας χρονιάς.

Β. Άλλες εκπαιδευτικές δραστηριότητες για γαλλόφωνους δημόσιους υπαλλήλους:

9. Αναφορικά με τις άλλες εκπαιδευτικές δραστηριότητες που αναμένεται να υλοποιηθούν εντός του έτους 2024 για δημόσιους υπαλλήλους οι οποίοι κατέχουν γνώση της γαλλικής γλώσσας τουλάχιστον στο επίπεδο Β1 και άνω, πληροφορείστε ότι ενδέχεται να πραγματοποιηθούν τεχνικά σεμινάρια στην Κύπρο σε θεματολογία που θα ανακοινωθεί σε μεταγενέστερο χρόνο, όπως και άλλα θεματικά σεμινάρια που ανακοινώνονται από τον ΔΟΓ κατά τη διάρκεια του χρόνου. Στο πλαίσιο αυτό, παρακαλείστε όπως υποβάλετε ηλεκτρονικά, κατάλληλα συμπληρωμένο το συνημμένο Έντυπο 2, μαζί με τυχόν εισηγήσεις για θέματα ενδιαφέροντος και κατά τη διάρκεια του χρόνου θα σας αποστέλλεται σχετική ενημέρωση από την ΚΑΔΔ για τις δράσεις που θα προκύπτουν για δήλωση ενδιαφέροντος.

10. Τα έντυπα 1 και 2 μπορείτε να βρείτε και στην ιστοσελίδα της ΚΑΔΔ στο σύνδεσμο (κάτω από την κατηγορία Εγκύκλιοι): <http://www.mof.gov.cy/capa>. Τα κατάλληλα συμπληρωμένα έντυπα θα πρέπει να αποσταλούν ηλεκτρονικά στη διεύθυνση sherakleous@capa.mof.gov.cy το αργότερο μέχρι τις 20 Νοεμβρίου 2023. Για περισσότερες πληροφορίες παρακαλώ να απευθύνεστε στον υπεύθυνο Λειτουργό Επιμόρφωσης, Σόλωνα Ηρακλέους, στα τηλ. 22466546/ 22466520.

Γενικό Εισαγγελέα της Δημοκρατίας,

Πρόεδρο Επιτροπής Δημόσιας Υπηρεσίας,

Πρόεδρο Επιτροπής Εκπαιδευτικής Υπηρεσίας,

Γενικό Ελεγκτή,

Επίτροπο Διοικήσεως,

Επίτροπο Εποπτείας (ΓεΣΥ),

Επίτροπο Νομοθεσίας,

Επίτροπο Προστασίας Δεδομένων Προσωπικού Χαρακτήρα / Επίτροπο Πληροφοριών,

Πρόεδρο Επιτροπής Προστασίας Ανταγωνισμού,

Επίτροπο Προστασίας των Δικαιωμάτων του Παιδιού,

Επίτροπο Διαφάνειας,

Διοικητή Κυπριακής Υπηρεσίας Πληροφοριών,

Γενικούς Διευθυντές Βουλής των Αντιπροσώπων,

Υπουργείων, Υφυπουργείων και Γενικής Διεύθυνσης Ανάπτυξης, Υπουργείο Οικονομικών,

Αρχιπρωτοκολλητή,

Γενικό Λογιστή,

Έφορο Εσωτερικού Ελέγχου,

Έφορο Υπηρεσίας Συνεργατικών Εταιρειών,

Πρόεδρο Εφοριακού Συμβουλίου,

Πρόεδρο Αναθεωρητικής Αρχής Προσφορών,

Έφορο Ελέγχου Κρατικών Ενισχύσεων,

Προϊστάμενο Διοίκησης Προεδρίας,

Γραμματέα Υπουργικού Συμβουλίου.